b'\n_START_ARTICLE_\nSuviranta (J\xc3\xa4rvenp\xc3\xa4\xc3\xa4)\n_START_PARAGRAPH_\nSuviranta on taiteilija Eero J\xc3\xa4rnefeltin talo J\xc3\xa4rvenp\xc3\xa4\xc3\xa4ss\xc3\xa4, Tuusulanj\xc3\xa4rven rannassa. Talo on rakennettu vuonna 1901. J\xc3\xa4rnefelt asui perheineen talossa vuoteen 1917, jonka j\xc3\xa4lkeen he muuttivat Helsinkiin. My\xc3\xb6s F. E. Sillanp\xc3\xa4\xc3\xa4 on oleillut talossa. Eero J\xc3\xa4rnefeltin tyt\xc3\xa4r Laura J\xc3\xa4rnefelt muutti taloon vuonna 1933, ja asui talossa kuolemaansa, vuoteen 1985 saakka._NEWLINE_P\xc3\xa4\xc3\xa4rakennus on pinta-alaltaan noin 450 kerrosneli\xc3\xb6metri\xc3\xa4. Tontissa on maata kaksi hehtaaria ja vett\xc3\xa4 noin kaksi hehtaaria. Kiinteist\xc3\xb6\xc3\xb6n kuuluu p\xc3\xa4\xc3\xa4rakennuksen lis\xc3\xa4ksi talousrakennus ja rantasauna. Yleiskaavassa alueella on SR-m\xc3\xa4\xc3\xa4r\xc3\xa4ys, eli se on suojeltava alue._NEWLINE_J\xc3\xa4rvenp\xc3\xa4\xc3\xa4n kaupunki osti 775 00 eurolla tammikuussa 2018 Suvirannan sen omistajalta ja talossa asuvalta J\xc3\xa4rnefeltin tytt\xc3\xa4renpojalta Juhani Kolehmaiselta, jolle j\xc3\xa4i elinik\xc3\xa4inen asumisoikeus taloon. Kauppaan kuuluu my\xc3\xb6s talon irtaimistoa noin 75 000 euron arvosta. Talosta on tarkoitus aikanaan tehd\xc3\xa4 J\xc3\xa4rnefelt-museo.'